Posted on March 21, 2015 November 15, 2018 Author Käthe-Mari StuderCategories Hello World!Leave a comment
Posted on March 20, 2015 September 26, 2017 Author Käthe-Mari StuderCategories Uncategorized1 Comment
Prestasies en dinge
Ons hoërskool was verlede jaar 40 jaar oud. So 'n jaar voor die GROOT FUNKSIE word daar wyd en syd e-posse uitgestuur, Facebook word ingespan om almal wat nog leef te probeer opspoor en 'n groot opgewondenheid pak die meeste beet om weer ou vrinne te sien of te sien of die mooies van skooltyd nog so mooi is en of die lelikes darem 'n "innings" gekry het.
Daar land 'n e-pos op my rekenaar van die skool af. Net om te verduidelik watter formaat die verrigtinge gaan aanneem en 'n "alumni vraelys" om asseblief tog al ons inligting op datum te bring. Dit was nogal maklik – ek en Duncan was beide in die skool en ek stuur dus een namens hom ook. Daar is egter 'n vraag wat ek maar oopgelos het by gebrek aan inligting. Die vraag was: "Watter prestasies het jy na matriek bereik?"
Dis net hier waar ek toe vashaak. Ek was vir lank voltyds ma. Is nog steeds want die laaste kuiken is nou in matriek. Ek het darem intussen my eie klein besigheidjie begin en ek doen nie te sleg nie. Ek kan redelik goed kar bestuur – dis wat my "track record" sê. Ek kan tuinmaak hoewel ek nie noodwendig daarvan hou nie. Ek kan goed kosmaak alhoewel ek dit haat, ek kan naaldwerk doen, ek kan wasgoed was en stryk, ek bestuur al ons geldsake, doen internetbetalings, "run" 'n groot huishouding, kan bed opmaak, lees baie, kan 'n elektriese prop regmaak, kan 'n gloeilamp omruil en selfs 'n redelike intelligente gesprek voer as dit moet. My hande staan vir min verkeerd, ek grimeer gereeld bruide en matrieks en kan naels ook "doen' – akriel en gel! Ek kan 'n gat boor sonder dat al die pleister afkom en ek skiet beter teiken as my man. My kinders is nogal heel oulik en ek het hulle grootgekry sonder dat ek in die tronk beland het vir poging tot moord. Ek probeer om 'n goeie ma, vrou, dogter, suster en vriendin te wees. kortom, ek is 'n "Jack of all trades" en 'n "Master of None."
Ek sal nooit Staatspresident of hoof van 'n skool wees nie. Ook nie 'n briljante hartchirurg of 'n Professor van formaat nie. Maak dit my minder suksesvol as iemand wat dit wel is? Wat is sukses? Of wanneer is 'n prestasie 'n prestasie? Wie besluit iemand se prestasies is groter of beter as 'n ander s'n? Hoekom word iemand wat baie van een onderwerp weet, meer suksesvol beskou as iemand wat iets van baie dinge weet? Ek wonder maar net.
Solank my mense my eendag onthou as iemand wat gelééf het, ploeter ek maar voort in my prestasielose bestaan!
Posted on March 12, 2015 October 17, 2016 Author Käthe-Mari StuderCategories UncategorizedLeave a comment